2023 6 12
LT
Europos Sąjungos oficialusis leidinys
C 204/11
2.1.3.
Įkaito reikalavimai
Apskritai yra prasminga leisti PSŠ kaip įkaitą priimti valstybės garantijas ir valstybinių bankų garantijas.
ECB supranta Sąjungos pastangas reguliavimo priemonėmis švelninti ypač nepalankias likvidumo sąlygas, susiklosčiusias dėl pastaruoju metu fiksuojamo precedento neturinčio rinkos nepastovumo.
Tačiau siekdamas išvengti bet kokių abejonių ir atsižvelgdamas į tai, kad pasiūlyme nekalbama apie komercinių bankų garantijų specifiką, ECB pabrėžia nepritariantis tam, kad įkaitu neužtikrintos komercinio banko garantijos būtų pripažįstamos tinkamu įkaitu visą laiką (34).
Įkaitu neužtikrintų komercinio banko garantijų priėmimas turėtų ir toliau būti laikina reguliavimo priemonė, taikoma tik ne finansų sandorio šalims.
Galimybė visą laiką priimti įkaitu neužtikrintas komercinio banko garantijas reikštų struktūrinį priimtinos reguliavimo rizikos pokytį, viršijantį tikslą švelninti ne bankinių subjektų patiriamas ypač nepalankias likvidumo sąlygas.
ECB taip pat įspėja dėl leidimo PSŠ priimti komercinių bankų garantijas iš visų tarpuskaitos narių, įskaitant finansų įstaigas, o ne tik iš ne finansų sandorio šalių, kaip yra dabar.
Galiausiai ECB siūlo išplėsti ESMA rengiamų techninių reguliavimo standartų, kuriais nustatoma, kokiomis sąlygomis komercinių bankų garantijos gali būti priimamos kaip įkaitas, taikymo sritį, įtraukiant valstybės garantijas ir valstybinių bankų garantijas.
Tai leistų ESMA tiksliau apibrėžti atitinkamus įkaito reikalavimus, taikytinus valstybės garantijoms ir valstybinių bankų garantijoms.
2.1.4.
Prievolė pranešti
ECB tvirtai pritaria pasiūlymui panaikinti informacijos teikimo reikalavimų išimtį grupės vidaus sandoriams, kuriuose dalyvauja ne finansų sandorio šalis (35).
2017 m. pradėjus taikyti šią išimtį, ECB nurodė keletą neigiamų pasekmių tiek pagal ERIR teikiamų duomenų kokybei ir naudingumui, tiek institucijų galimybėms stebėti finansinį stabilumą tam tikrose finansų rinkų srityse (36).
Šios pasekmės tebėra aktualios.
Pavyzdžiui, informacijos apie tam tikrus grupės vidaus sandorius trūkumas 2022 m., energijos rinkose kilus neramumams, trukdė ECB vykdyti su finansiniu stabilumu susijusius uždavinius.
Ne finansų bendrovių veikla sudaro labai didelę energetikos išvestinių finansinių priemonių rinkų dalį.
Todėl duomenų apie grupės vidaus sandorius, kuriuose dalyvavo bent viena ne finansų sandorio šalis, trūkumas buvo didelė spraga, trukdžiusi ECB stebėti šį išvestinių finansinių priemonių rinkų segmentą.
Apskritai žaliavų išvestinių finansinių priemonių rinkose grupės vidaus sandoriai sudaro reikšmingą rinkos dalyvių visų dvišalių pozicijų dalį ir jų identifikavimas gali atskleisti kai kurių didelių konglomeratų svarbą finansinio stabilumo požiūriu.
Nors pastarojo meto neramumai daugiausia paveikė energijos žaliavų išvestines finansines priemones, būsimų krizių pobūdžio numatyti neįmanoma.
Apskritai duomenų apie visos rinkos padėtį trūkumas taip pat gali trukdyti kompetentingoms institucijoms veiksmingai stebėti sparčiai kintančią rinkos dinamiką.
Šiomis aplinkybėmis svarbu pažymėti, kad Europos Parlamento ir Tarybos reglamente (ES) Nr.
2015/2365 (37) nenumatyta jokia panaši informacijos teikimo apie grupės vidaus atpirkimo sandorius, vertybinių popierių įsigijimo finansavimo ir garantinės įmokos skolinimo sandorius išimtis.
ERIR duomenų teikimo reikalavimų išimties grupės vidaus sandoriams, kuriuose dalyvauja ne finansų sandorio šalis, panaikinimas yra svarbi priemonė, padėsianti sukaupti informaciją apie visos rinkos padėtį ir užtikrinti atitinkamų reglamentų nuoseklumą.
(34) Žr. siūlomo reglamento 1 straipsnio 33 punkto a papunktį, kuriuo keičiama ERIR 46 straipsnio 1 dalis.
(35) Žr. siūlomo reglamento 1 straipsnio 5 punkto a papunktį.
(36) Žr.
2017 m. spalio 11 d. Europos Centrinio Banko nuomonės CON/2017/42 dėl pasiūlymo dėl Europos Parlamento ir Tarybos reglamento, kuriuo iš dalies keičiamos Reglamento (ES) Nr. 648/2012 nuostatos, susijusios su tarpuskaitos prievole, tarpuskaitos prievolės taikymo sustabdymu, ataskaitų teikimo reikalavimais, ne biržos išvestinių finansinių priemonių sutarčių, kurių tarpuskaitos pagrindinė sandorio šalis neatlieka, rizikos mažinimo būdais, sandorių duomenų saugyklų registracija ir priežiūra bei sandorių duomenų saugyklų reikalavimais (OL C 385, 2017 11 15, p. 10) 2.2.1–2.2.3 dalis.
(37) 2015 m. lapkričio 25 d. Europos Parlamento ir Tarybos reglamentas (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012 (OL L 337, 2015 12 23, p. 1).